Kammeradvokaten

Poul Schmith/Kammeradvokaten er et verv i den danske statsforvaltningen der et advokatfirma utnevnes til statens advokat i den sivile rettspleien.

Poul Schmith/Kammeradvokaten er ikke en statlig organisasjon, men er et privat advokatfirma som gjennom Finansministeriet har avtale med staten om å levere advokattjenester til sentraladministrasjonen. Avtalen dekker med få unntak statens behov for advokatbistand på alle rettsområder. Kammeradvokaten har plikt til å føre saker og yte rådgivning til staten, og de statlige institusjoner har – som utgangspunkt – også plikt til å søke deres behov for advokatbistand dekket hos Kammeradvokaten. En av disse former for rådgivning er Kammeradvokatens uttalelser om juridiske forhold, som kalles for (juridiske) responsa.

Kammeradvokaten er en enkeltperson, men gjennom avtalen forplikter han seg til å oppretholde et allsidig advokatfirma med kapasitet til å betjene staten. Embetet besettes for tiden (fra 2004) av advokat og adjungert professor ved Aarhus Universitet Karsten Hagel-Sørensen fra Advokatfirmaet Poul Schmith. Embetet besettes ved kongelig utnevnelse.

Kammeradvokaten fører ikke offentlige straffesaker, og embetet må således ikke forveksles med Rigsadvokaten, som er statens øverste anklager.

Kammeradvokaturets historie
Christian V opprettet i 1684 embetet som kammeradvokat, som opprinnelig kun var advokat for statskassen – «kongens kammer». Embetet har ikke alltid vært besatt med en privat advokat. Frem til 1936 var kammeradvokaten en (kongelig) embetsmann.

Kammeradvokatens virke nedstammer i vid utstrekning fra hvervet under eneveldet i Danmark-Norge som generalprokurør, herunder Henrik Stampe og Christian Colbjørnsen.

Den første privatpraktiserende kammeradvokat var høyesterettssakfører Arne Kemp, som i 1936 grunnla det advokatfirma hvor alle senere kammeradvokater også er kommet fra.

Tidligere kammeradvokater  
1936–1953: høyesterettssakfører Arne Kemp
1953–1965: høyesterettssakfører H. O. Hansen
1965–1982: høyesterettssakfører Poul Schmith
1982–1992: landsrettssakfører Ole Fentz
1992–2004: advokat (H) M. Gregers Larsen
2004–2014: advokat (H) Karsten Hagel-Sørensen

Se også
 Kronjurist
 Regjeringsadvokaten

 Referanser 

Eksterne lenker

 https://web.archive.org/web/20070930144409/http://www.kammeradv.dk/kammeradvokaten/kammeradvokaten_kammerretten_mv.pdf (om hvervets historiske bakgrunn)
 https://web.archive.org/web/20120524132123/http://www.oes.dk/~/media/Files/%C3%98konomistyring/Kammeradvokaten/Kammeradvokataftalen%20pdf.ashx (avtalen om Kammeradvokatordningen)

Kategori:Danske myndigheter
Kategori:Juridiske beskjeftigelser